A Bizottság 758/98/EK rendelete

(1998. április 3.)

a méz termelésének és forgalmazásának javítására irányuló intézkedések alkalmazására vonatkozó általános szabályok megállapításáról szóló 1221/97/EK tanácsi rendelet végrehajtásának részletes szabályairól szóló 2300/97/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a méz termelésének és forgalmazásának javítására irányuló intézkedések alkalmazására vonatkozó általános szabályok megállapításáról szóló, 1997. június 25-i 1221/97/EK tanácsi rendeletre [1] és különösen annak 5. cikkére,

mivel a 2300/97/EK bizottsági rendelet [2] megállapítja a méz termelésének és forgalmazásának javítására irányuló intézkedések végrehajtásához szükséges rendelkezéseket;

mivel az 1221/97/EK rendelet megállapítja, hogy minden évben október 15-e az a határidő, ameddig a nemzeti programokban szereplő intézkedésekkel kapcsolatos kiadásoknak fel kell merülniük; mivel – a második évtől kezdődően és annak biztosítása érdekében, hogy az adott tagállam által elismert kifizető ügynökség betarthassa ezt a határidőt – rendelkezni kell a programokkal kapcsolatos értesítés időpontjának korábbi időpontban való megállapításáról, valamint a programban szereplő intézkedések végrehajtására vonatkozó határidő rögzítéséről;

mivel a 94/805/EK határozattal [3] a Tanács konkrét kutatási programot fogadott el a mezőgazdaság és a halászat terén (ideértve az agráripart, az élelmiszer-technológiákat, az erdészetet, az akvakultúrát és a vidékfejlesztést); mivel a program III. mellékletének a végrehajtás konkrét szabályaira vonatkozó rendelkezései szerint végrehajtották a "Coordination in Europe of research on integrated control of Varroa mites in honey bee colonies" elnevezésű, FAIR5-PL97-3686. számú összehangolt fellépést; mivel a varroatózis elleni védekezés terén végzett, az 1221/97/EK rendelet alapján finanszírozott alkalmazott kutatás eredményeit ezért meg kell küldeni a Bizottság részére, hogy azokat be lehessen építeni ebbe az összehangolt fellépésbe;

mivel a nemzeti programok végrehajtása során biztosítani kell az egységességet a nemzeti programok intézkedései és a különböző közösségi politikák keretében tett egyéb intézkedések között, ez utóbbiakba beleértve különösen az agrárstruktúrák hatékonyságának javításáról szóló, 1997. május 20-i 950/97/EK tanácsi rendeletet [4], a mezőgazdasági termékek feldolgozási és forgalomba hozatali feltételeinek javításáról szóló, 1997. május 20-i 951/97/EK tanácsi rendeletet [5], valamint a termelői csoportokról és társulásaikról szóló, 1997. május 20-i 952/97/EK tanácsi rendeletet [6]; mivel kerülni kell különösen a támogatások együttes alkalmazása miatti túlkompenzációt és az intézkedések meghatározásának esetleges ellentmondásait;

mivel az e rendeletben előírt intézkedések összhangban vannak a Baromfihús- és Tojáspiaci Irányítóbizottság véleményével,

ELFOGADTA EZT A RENDELETET:

1. cikk

A 2300/97/EK rendelet a következőképpen módosul:

1. A 2. cikk helyébe a következő szöveg lép:

"2. cikk

(1) A tagállamok minden évben a tárgyév április hónapjának 15. napjáig közlik programjukat a Bizottsággal. Az első évben ez a határidő 1997. december 15. A második évben ez a határidő 1998. május 15.

(2) A második évtől kezdődően a programintézkedést a programról való értesítés évét követő év augusztus 31-ig teljes egészében végre kell hajtani. A kifizetéseknek ugyanazon év október 15-ig kell megtörténniük.

(3) A varroatózis megelőzésével kapcsolatos alkalmazott kutatási tanulmányok eredményeit az 1221/97/EK rendelet 3. cikkében meghatározott időpont után két hónappal meg kell küldeni a Bizottság részére, hogy azok szerepelhessenek a mezőgazdaságra és a halászatra (ideértve az agráripart, az élelmiszer-technológiákat, az erdészetet, az akvakultúrát és a vidékfejlesztést) vonatkozó konkrét kutatási, technológiafejlesztési és demonstrációs (1994-től 1998-ig tartó) program elfogadásáról szóló, 1994. november 23-i 94/805/EK tanácsi határozat [7] III. melléklete 3. pontjának alkalmazásával végrehajtott, FAIR5-PL97-3686. számú összehangolt fellépésre vonatkozó információcserében."

2. A 4. cikk a következő bekezdéssel egészül ki:

"(3) Ugyanaz az intézkedés nem lehet egyidejűleg tárgya az 1221/97/EK rendelet szerinti és egy másik, a 950/97/EK [*] HL L 142., 1997.6.2., 1. o., a 951/97/EK [9] és a 952/97/EK tanácsi rendeleten [10] alapuló közösségi támogatási program szerinti kifizetésnek."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. április 3-án.

a Bizottság részéről

Franz Fischler

a Bizottság tagja

[1] HL L 173., 1997.7.1., 1. o.

[2] HL L 319., 1997.11.21., 4. o.

[3] HL L 334., 1994.12.22., 73. o.

[4] HL L 142., 1997.6.2., 1. o.

[5] HL L 142., 1997.6.2., 22. o.

[6] HL L 142., 1997.6.2., 30. o.

[7] HL L 334., 1994.12.22., 73. o.

[9] HL L 142., 1997.6.2., 22. o.

[10] HL L 142., 1997.6.2., 30. o.

--------------------------------------------------